
A foglalkozásnevek feminizációja és a francia nyelv neutrizációja: nyelvi attitűdök vizsgálata

Ez a dolgozat a nyolcvanas években megindult, a francia foglalkozásnevek nőneműsítésére irányuló törekvéseket és az elmúlt évtizedben megjelent újabb kérdéskört, a francia nyelv neutrizációját, azaz a grammatikai nemek közti oppozíció semlegesítési lehetőségeit vizsgálja. Míg az előbbi esetében mára már kialakult valamiféle szabályrendszer, anélkül azonban, hogy az intézményesedett volna, az utóbbi esetében a legfrissebb tanulmányok is csak néhány évre nyúlnak vissza (pl. Alpheratz 2018, 2019; Ashley 2019), így egészen aktuális vizsgálati tárgyról beszélhetünk.

Vizsgálataink egy 61 kérdésből álló kérdőíven alapulnak, két fő célkitűzésünk volt: megállapítani a frankofón nyelvközösség e két jelenséggel kapcsolatos tájékozottságát és az azokhoz való hozzáállását. A kérdőívet bináris és nem bináris személyek töltötték ki, francia és nem francia anyanyelvűek is.

Az adatok elemzése során a következő megfigyeléseket tettük: a neutrizáció mára igen gazdaggá vált eszköztárát a kitöltők alig több mint fele ismeri, és azoknak is csupán negyede használ ilyen nyelvi eszközöket. Ami a nyelvhasználók attitűdjét illeti, túlnyomó többségük egyetért a foglalkozásnevek nőneműsítésének szükségességével, a neutrizációval kapcsolatban viszont jobban megoszlanak a vélemények: egyes neutrizációs eszközökkel szemben nagyobb az ellenállás, mint másokkal szemben.

A dolgozatban ismertetett kutatás hozzájárulhat ahhoz, hogy a frankofón közösség tisztább képet kapjon ezekről a sok vitát kiváltott jelenségekről. Fontos kérdés, hogy a jövőben mennyire tudnak majd meghonosodni ezek a ma még sokszor idegenkedést kiváltó neologizmusok.

